## Uredba o izmjenama i dopunama Uredbe o Tajništvu Vlade Republike Hrvatske

### NN 15/2010 (1.2.2010.), Uredba o izmjenama i dopunama Uredbe o Tajništvu Vlade Republike Hrvatske

VLADA REPUBLIKE HRVATSKE

355

Na temelju članka 19. stavka 1. i članka 26. stavka 1. Zakona o Vladi Republike Hrvatske (»Narodne novine« br. 101/98, 15/2000, 117/2001, 199/2003, 30/2004 i 77/2009) i članka 60. Zakona o sustavu državne uprave (»Narodne novine« br. 75/93, 48/99, 15/2000, 127/2000, 59/2001, 190/2003 – pročišćeni tekst, 199/2003 i 79/2007), Vlada Republike Hrvatske je na sjednici održanoj 28. siječnja 2010. godine donijela

UREDBU

O IZMJENAMA I DOPUNAMA UREDBE O TAJNIŠTVU VLADE REPUBLIKE HRVATSKE

Članak 1.

U Uredbi o Tajništvu Vlade Republike Hrvatske (»Narodne novine«, br. 129/2002, 36/2003, 29/2005, 141/2005, 18/2008 i 54/2008), u članku 2. stavku 3. riječi: »(Narodne novine, br. 101/98, 15/2000 i 117/2001)« i riječi: »(Narodne novine, br. 107/2000 – pročišćeni tekst i 24/2001)« brišu se.

Članak 2.

U članku 4. iza alineje 2. dodaje se nova alineja 3., koja glasi:

»– Služba razvoja i održavanja tehničkih sustava Vlade Republike Hrvatske«.

Dosadašnja alineja 3. postaje alineja 4.

Članak 3.

U članku 5. iza riječi: »Hrvatskome saboru« stavlja se točka, a riječi: »te obavlja informatičke poslove za potrebe Vlade Republike Hrvatske i Tajništva« brišu se.

Članak 4.

Iza članka 6. dodaje se novi članak 6a. koji glasi:

»Članak 6a.

Služba razvoja i održavanja tehničkih sustava Vlade Republike Hrvatske obavlja poslove razvoja, unaprjeđenja i održavanja informatičkog sustava, sustava tonskog snimanja, sustava simultanog prevođenja, sustava video snimanja, sustava tehničke zaštite (video nadzor, vatrodojava i plinodojava), sustava video prezentacija, informatičkog sustava za vođenje sjednica Vlade, televizijskog sustava i elektroenergetskog sustava u zgradi Vlade i poslove informacijske sigurnosti. Služba razvoja i održavanja tehničkih sustava Vlade Republike Hrvatske navedene poslove obavlja za potrebe Ureda predsjednika Vlade Republike Hrvatske i Tajništva Vlade.«.

Članak 5.

U članku 7. riječi: »te informatičke opreme« brišu se.

Članak 6.

U članku 9. iza stavka 4. dodaje se novi stavak 5. koji glasi:

»Radom Službe razvoja i održavanja tehničkih sustava Vlade Republike Hrvatske, kao šef Službe, upravlja pomoćnik tajnika Vlade, kojeg odredi tajnik Vlade. Šef Službe ima zamjenika. Zamjenik zamjenjuje šefa Službe u slučaju njegove odsutnosti ili spriječenosti.«.

U dosadašnjem stavku 5. koji postaje stavak 6. iza točke dodaje se nova rečenica koja glasi: »Šef Službe ima zamjenika. Zamjenik zamjenjuje šefa Službe u slučaju njegove odsutnosti ili spriječenosti.«.

Članak 7.

U članku 10. stavku 2. iza riječi: »pomoćnici tajnika Vlade« dodaju se riječi: »koje odredi tajnik Vlade«.

Članak 8.

Tajnik Vlade Republike Hrvatske uskladit će Pravilnik o unutarnjem redu Tajništva Vlade Republike Hrvatske s ovom Uredbom u roku od 30 dana od njezinog stupanja na snagu, uz prethodnu suglasnost središnjeg tijela državne uprave nadležnog za službeničke odnose.

Članak 9.

Okvirni broj državnih službenika i namještenika potreban za obavljanje poslova iz djelokruga Tajništva Vlade Republike Hrvatske utvrđuje se u Tablici, koja je sastavni dio ove Uredbe.

Članak 10.

Ova Uredba stupa na snagu danom objave u »Narodnim novinama«.

Klasa: 023-03/10-01/02

Urbroj: 5030109-10-1

Zagreb, 28. siječnja 2010.

Predsjednica
Jadranka Kosor, dipl. iur., v. r.

OKVIRNI BROJ DRŽAVNIH SLUŽBENIKA I NAMJEŠTENIKA TAJNIŠTVA VLADE REPUBLIKE HRVATSKE

Dužnosnici: 1

|  |  |  |
| --- | --- | --- |
|  | SLUŽBENICI | NAMJEŠTENICI |
| Ured tajnika Vlade | 11 | 0 |
| Uredi radnih tijela Vlade | 28 | 0 |
| Služba razvoja i održavanja tehničkih sustava Vlade Republike Hrvatske | 11 | 0 |
| Služba administrativnih, općih, tehničkih i pomoćnih poslova | 17 | 2 |
| Ukupno: | 67 | 2 |
| Sveukupno: | 69 | |

Uredba, NN 15/2010-355